Shijiazhuang

Shijiazhuang (forenklet kinesisk: 石家庄; tradisjonell kinesisk: 石家莊; pinyin: Shíjiāzhuāng; Wade-Giles: Shíh-chiā-chuāng) er en kinesisk storby som er hovedstad i provinsen Hebei i Kina. Den er en by på prefekturnivå. Befolkningen innen bygrensene anslås (2004) til 1 684 000, men hele prefekturet har 8,6 millioner innbyggere.

Byen ble anlagt i 1925, og fikk formell bystatus den 7. oktober 1939, da under navnet Shimen (Shímén, 石門). Den 26. desember 1947 ble navnet endret til Shijiazhuang.

Historie 
I før-Han-tider (dvs. før 206 f.Kr.) var dette stedet for byen Shiyi i staten Zhao, og, fra Han (206 f.Kr. – 220 e.Kr.) til Sui (581–618) var den sted for fylket av samme navn. Med nyordningen av lokalregjeringer som fant sted tidlig under Tangdynastiet (618–907) ble fylket avskaffet. Byen ble da bare en liten markedsby understilt den blomstrende byen Zhengding (det moderne Zhengding) noen få kilometer lenger mot nord.

Shijiazhuangs vekst til en betydelig by av nasjonal målestokk begynte i 1905, da jernbanen mellom Beijing og Hankou (Jinghanbanen) kom frem til området. Dette stimulerte handelen og førte til at bøndene begynte å dyrke mer for salg. To år etter ble stedet et jernbaneknutepunkt da Shitaibanen kom til, et spor som førte fra Shijiazhuang til Taiyuan i provinsen Shanxi. Denne formindelsen førte raskt til at det vokste frem en by av nasjonal betydning på hovedferdselsåren mot Shanxi, Beijing og Tianjin. Senere ble det også et knutepunkt for trafikken til Shaanxi.

I tiden før annen verdenskrig var Shijiazhuang en stor jernbaneby og et stort nærings- og handelssenter, viktig for handel blant annet med korn, tobakk og bomull. I 1935 var den blitt et betydelig viktigere senter enn Zhengding. På slutten av krigen endret byens karakter seg igjen. Ikke bare ble den sdministrativt senter for det vestlige Hebei, men fikk også mye industri.

Frem til 1948 het byen Shímén (石門), men da fikk den navnet Shijiazhuang.

Xibaipo, en landsby 90 km fra Shijiazhuang, i fylket Pingshan, var åsted for Det kinesiske kommunistiske partis sentralkomité og hovedkvarter for Folkets frigjøringshær i en avgjørende sluttfase av den kinesiske borgerkrig (mellom 26. mai 1948 og 23. mars 1949, da man flyttet til Beijing). Her er det nå et minnested.

Etter 1949 skjøt industrialiseringen stor fart. Befolkningen ble mer enn tredoblet fra 1948 til 1958 (bomullsspinning, tekstilindustri, matvareindustri). I 1960-tallet kom også kjemisk industri, ingeniørindustri og produksjon av traktordeler. Nærheten til kullgruver bidro til kraft til industrien. Senere ble det bygd en stor flyplass.

I 1967 ble Tianjin utskilt fra provinsen Hebei, og dermed overtok Baoding som provinshovedstad. Men allerede året etter ble den avløst av Shijiazhuang.

Administrasjon 

Byprefekturet Shijiazhuang har jurisdiksjon over 6 distrikter (区 qū), 5 byfylker (市 shì) og 12 fylker (县 xiàn).

Samferdsel

Fly 
Shijiazhuang Zhengding internasjonale lufthavn er provinsens senter for lufttransport. Den ligger 30 kilometer nordøst for byen.

Jernbane 
Beijing-Hongkong høyhastighetsjernbane har stoppested her.

Jingguangbanen, som er den konvensjonelle toglinjen mellom Beijing i nord og Guangzhou i sør, har stoppested her. Denne sterkt trafikkerte jernbanelinjen er også innom blant annet Baoding, Zhengzhou, Wuhan, Changsha og Shaoguan.

Qingdao-Taiyuan høyhastighetstog stanser her på sin vei fra Qingdao til Taiyuan.

Vei 
Kinas riksvei 107 fører gjennom området. Den løper fra Beijing til Shenzhen (rett ved Hongkong), og er på sin vei innom provinshovedstedene Shijiazhuang, Zhengzhou, Wuhan, Changsha og Guangzhou.

Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.

Kinas riksvei 308 ender opp i Shijiazhuang. Den begynner i Qingdao i Shandong og fører via Jinan til Shijiazhuang.

Referanser

Eksterne lenker 
 
 Shijiazhuang Urban Network - Shijiazhuang, Hebei's portal 
 Shijiazhuang Daily News
 Shijiazhuang blog

Byprefekturer i Hebei